Antonov An-225

Antonov An-225 Mrija (ukraina Антонов Ан-225 "Мрія", 'unistus'; NATO koodnimega Cossack) oli aastatel 1984–1988 Nõukogude Liidus projekteeritud ja ehitatud kuue turboventilaatormootoriga transpordilennuk, mille kukil transporditi Nõukogude Liidu kosmoselennukit Buran. An-225 peamine otstarve oli sarnane Ameerika Ühendriikide kosmosesüstiku kandjalennukiga (inglise keeles Space Shuttle carrier aircraft). 

An-225 oli maailma raskeim (maksimaalse stardikaaluga 640 tonni) ja suurim lennuk. Seni on ehitatud üksainus An-225. Mrija esmalend toimus 21. detsembril 1988.

Lennuk hävis 27. veebruaril 2022 Venemaa sissetungi käigus Ukrainasse.

Ajalugu

An-225 oli transpordilennuki An-124 Ruslan suurendatud mõõtmetega arendus, mis ehitati spetsiaalselt Nõukogude Liidu kosmosesüstiku Buran transportimiseks. Selleks pikendati An-124 keret ligi 15 meetri võrra, samuti lisati täiendavad tiivavahetükid olemasolevate tiivakonsoolide ja kere vahele, millega tiivaulatus suurenes ligi 15 meetri võrra. Uute tiivavahetükkide alustele püloonidele kinnitati täiendavalt kaks turboventilaatormootorit. Kuna An-225 turjale kinnitatud Buran oleks tekitanud An-124 tavalisele, kerel paiknevale kiilule tugeva turbulentse keerisjälje, ehitati kaks eraldi kiilu An-225 stabilisaatori otstesse.
   
Lennuki kere ninaosa avaneb hingedel, sarnaselt An-124-ga, tervenisti ülespoole, avades rambiga varustatud lastiruumi täies laiuses. An-225 suurim lubatud kogukaal õhkutõusmisel oli 640 tonni.

Pärast Nõukogude Liidu kokkukukkumist 1991. aastal peatati Venemaal Burani programm lõplikult 1993. aastal. Sellega kadus ka ainult Burani transportimiseks ehitatud An-225 vajadus. Lennuki kõik kuus mootorit demonteeriti An-124-de vajadusteks ning An-225 ladustati Antonovi tehase territooriumil (aastatel 1994–2000).

Kuna Ameerika Ühendriigid abistasid postsovetliku ruumi riike majanduslikult, siis nähti selle raames ka võimalust An-225 lennuvõimelisuse taastamisel, pealegi oli maailmaturul tekkinud vajadus üliraskete lastide transportimiseks õhu teel. Nii saigi Boeingu korporatsiooni rahalisel abil võimalikuks An-225 rekonstrueerimine, lennuki taastamist rahastas Boeing kõikvõimalike materjalide hankimisel (metall, mittemetall, mootorid, avioonika). An-225 modifitseeriti üliraskete lastide transportimiseks. Uuenenud An-225 esmalend toimus 2001. aastal. Rahvusvahelise kommertslendude litsentsi sai An-225 2002. aastal.

An-225 nimel on 240 maailmarekordit, millest 106 püstitati ühel lennul. Omal ajal alustati ka teise An-225 ehitamist, kuid see jäi raha puudusel lõpetamata ning seisab 60–70% valmiduses tänini.

Operaator 
Ukraina lastilennuliin Antonov Airlines on riigiettevõtte Antonov allüksus. See opereerib rahvusvahelisi ülisuurte ja -raskete lastide tellimuslende. An-225 põhilennujaam oli Antonovi lennuväli (Aeroport "Antonov"), mis asub Kiievist 25 kilomeetrit loodes, kahe kilomeetri kaugusel Hostomeli külast.

Arendus 
An-225 kere on edasiarendatud versioon lennuki An-124 Ruslan kerest. An-225 keret pikendati tiibadest ees- ja tagapool ning sabaosa disain muudeti kahesabaliseks koos horisontaalse stabilisaatoriga, mis lubas lennukil kanda suuri ja raskeid kereväliseid laste. Kuna An-225 otstarve oli väga raske lasti transportimine ning selle keret suurendati märgatavalt võrreldes An-124-ga, siis lisati lennuki tiibadele ka kaks turboventilaatormootorit. Seega oli An-225-l kokku 6 turboventilaatormootorit. An-225 kasutab ka An-124 telikut, mis lubab lennuki ninaosal allapoole laskuda ning tagab lasti lihtsama peale- ja mahalaadimise.

Kasutus 
Lennundusfirma Antonov kasutas An-225-e ainult eriolukordades, kui last ei mahtunud väiksema An-124 sisse, või kui oli vaja kasutada kaht An-124 lennukit. Sellistel juhtudel oli An-225 kasutamine odavam ja mugavam. Koroonapandeemia alguses transporditi An-225-ga humanitaarabi ja meditsiinitarvikuid.

Hävimine 
 
Lennundusfirma Antonov postitas 26. veebruaril Twitteris: "Meil ei ole kindlat informatsiooni An-225 seisukorra kohta. Praegu Hostomelis lahingud jätkuvad. Viimaste andmete kohaselt (24.02.2022) oli lennuk terve." 27. veebruaril postitas Ukraina kaitsetööstus ametliku avalduse oma kodulehel, mis kinnitas, et Vene väed on An-225 hävitanud ning lennuk taastatakse Venemaa Föderatsiooni kulul. Lennuki taastamine läheb nende hinnangul maksma umbes 3 miljardit USA dollarit. Invasiooni ajal oli An-225 Hostomeli lennujaamas paranduste tõttu ning lennukil ei olnud aega Ukrainast lahkuda.

Viited

Välislingid  

Lennuki andmed Antonovi kodulehel (vene keeles)
Maailma suurim lennuk on endiselt majesteetlik Antonov Unistus! forte.delfi.ee  
Antonov-2257621 fotogalerii
Boeingu sammud maailma suurima lennuki valmistaja abistamiseks

Militaartranspordilennukid
Transpordilennukid
Ukraina lennukid
Antonov